【世界觀】馬雅兩場大賽放冷箭
2024年05月17日 18:30
東網電視
更多新聞短片
馬雅
2024年對亞洲馬圈嚟講係動盪一年，先有新加坡賽馬響舊年年中，事先張揚今年10月畫上休止符。到今年年頭就輪到澳門馬會結業，響4月1日正式成為歷史。兩大核彈短時間內連橫引爆，令兩地一眾賽馬從業員人心惶惶。呢批失意軍人，部分提早退休，部分就轉到其他賽馬地區延續事業。幾位近年扎根澳門嘅騎師，就選擇陪伴兩地馬會走到最後一刻。
高君濤、普健士同埋馬雅，3位有份響澳門馬會最後一日賽事上陣嘅騎師，響上月13日齊齊轉戰新加坡，估唔到嘅係8屆澳門冠軍高君濤出閘脫腳，跑咗成個月仲未贏。曾經係前香港名牌練馬師賓康入室弟子嘅普健士，去到啱啱嘅禮拜日先取得首勝。反而敗走香港嘅馬雅響新加坡開個靚頭，落地第一日就起孖響頭炮，至今累積6W率先彈出。
響今期兩場焦點賽事，新加坡堅尼同埋克蘭芝一哩賽，馬雅分別策「木星海洋」同「獵鷹騎兵」上陣，「木星海洋」上仗小休復出同程試準；「獵鷹騎兵」就曾經響新加坡打吡只係輸畀「金猴」不足一馬位，睇吓呢位響香港經常爆冷嘅巴西騎師，會唔會再次發揮冷殺手本色，揚威新加坡大賽。